
HOTĂRÂRE

cu privire la implementarea, pe parcursul anului 2012,

a prevederilor art.51 alin.(2) din Codul audiovizualului al Republicii Moldova

În conformitate cu prevederile art.51 alin.(2), art.56 alin.(6), art.58 lit.c) din Codul audiovizualului al Republicii Moldova
şi în baza p.42 lit.d), m) și n) din Regulamentul Consiliului de Observatori al Instituţiei Publice Naţionale a Audiovizualului Compania „Teleradio-Moldova”, aprobat prin Hotărîrea Consiliului de Observatori nr.1/3 din 09.02.2007,
în urma examinării informației privind implementarea, pe parcursul primelor 6 luni calendaristice ale anului 2012, a prevederilor art.51 alin.(2) din Codul audiovizualului al Republicii Moldova și a Hotărârii Consiliului de Observatori nr.168 din 29 decembrie 2011 cu privire la Regulamentul privind parteneriatul dintre IPNA Compania „Teleradio-Moldova” şi producătorii independenţi autohtoni, prezentată de directorul-interimar al televiziunii IPNA Compania „Teleradio-Moldova”, dl Efim JOSANU, și directorul-interimar al radiodifuziunii IPNA Compania „Teleradio-Moldova”, dl Vasile STATE,

Consiliul de Observatori

HOTĂRĂŞTE:
1. Se ia act de Informația privind implementarea, pe parcursul primelor 6 luni calendaristice ale anului 2012, a prevederilor art.51 alin.(2) din Codul audiovizualului al Republicii Moldova și a Hotărârii Consiliului de Observatori nr.168 din 29 decembrie 2011 cu privire la Regulamentul privind parteneriatul dintre IPNA Compania „Teleradio-Moldova” şi producătorii independenţi autohtoni (se anexează).
2. Anexa Informația privind implementarea, pe parcursul primelor 6 luni calendaristice ale anului 2012, a prevederilor art.51 alin.(2) din Codul audiovizualului al Republicii Moldova și a Hotărârii Consiliului de Observatori nr.168 din 29 decembrie 2011 cu privire la Regulamentul privind parteneriatul dintre IPNA Compania „Teleradio-Moldova” şi producătorii independenţi autohtoni este parte integrantă a prezentei hotărâri.

3. Până pe data de 1 februarie 2013, președintele Companiei, directorul radiodifuziunii IPNA Compania „Teleradio-Moldova” și directorul IPNA Compania „Teleradio-Moldova” vor prezenta Consiliului de Observatori informația privind implementarea prevederilor art.51 alin.(2) din Codul audiovizualului al Republicii Moldova și a Hotărârii Consiliului de Observatori nr.168 din 29 decembrie 2011 cu privire la Regulamentul privind parteneriatul dintre IPNA Compania „Teleradio-Moldova” şi producătorii independenţi autohtoni.
4. Prezenta hotărâre intră în vigoare în ziua adoptării.
Prezenta hotărâre a fost adoptată cu votul a 6 membri ai Consiliului de Observatori.
Preşedintele

Consiliului de Observatori                                                       Eugeniu Rîbca
Secretarul şedinţei

Consiliului de Observatori                                         Viorica Meșină-Prodan

Anexă

Informație privind implementarea,

pe parcursul primelor 6 luni calendaristice ale anului 2012,

a prevederilor art.51 alin.(2) din Codul audiovizualului al Republicii Moldova

și a Hotărârii Consiliului de Observatori nr.168 din 29 decembrie 2011

cu privire la Regulamentul privind parteneriatul dintre

IPNA Compania „Teleradio-Moldova” şi producătorii independenţi autohtoni
În anul 2011, potrivit Raportului de activitate al IPNA Compania „Teleradio-Moldova” pentru anul 2011 (Hotărârea Consiliului de Observatori nr.37 din  06.04.2012 cu privire la Raportul de activitate al IPNA Compania „Teleradio-Moldova” pentru anul 2011), la „Radio Moldova” au fost difuzate 184 ore (3,4%) de emisiuni și alte produse radiofonice, achiziţionate de la producătorii independenţi. La „Radio Moldova Muzical” au fost difuzate 9 cicluri de emisiuni, produse în exterior.  La TV „Moldova 1” au fost difuzate aproximativ 25 de ore de producţie televizuală, achiziţionată de la producătorii independenţi autohtoni, ceea ce constituie 1,04% din volumul de emisie originală.
În Caietul de sarcini pentru anul 2012 este stipulat, că „Moldova 1” va achiziţiona de la producătorii independenţi 425 de ore (141 ore în prima difuzare), ceea ce constituie aproximativ 5% din volumul anual de emisie originală. E de notat că în Caietul de sarcini nu se prevăd resurse financiare bugetare pentru realizarea prevederilor din art.51, alin.(2) din Codul audiovizualului al Republicii Moldova. Totodată, în anul 2011 Fundaţia „Soros-Moldova” a acordat un grant pentru achiziția producţiei audiovizuale independente în valoare de 352 883 lei.

În primele 6 luni ale anului 2012, au fost difuzate filme documentare şi emisiuni, achiziţionate, în volum de 20 ore 16 min. şi spectacole în volum de aproximativ 30 ore. Astfel, în total la televiziune, în primul semestru al anului 2012, au fost difuzate circa 51 ore de emisie de la producătorii independenţi autohtoni, ceea ce constituie circa 2% din volumul de emisie originală.

Astfel în perioada ianuarie-iunie 2012 „Moldova 1” la rubrica “Alternative”, rubrică iniţiată special pentru produsele televizuale autohtone din exterior, s-au difuzat următoarele documentare, emisiuni de ciclu sau singulare:

1. Reporterul de gardă, 20 min, săptămânal;
2. Discriminarea pe înţelesul tuturor, 15 min., săptămânal;
3. Drepturile omului la ecrane. Minorităţi sexuale, 20 min.;
4. Suport pentru consolidarea încrederii, 15 min.;
5. Prigoana din Basarabia, documentar, 57 min.;
6. Teritoriul încrederii. Ce reprezintă formatul 5+2, 22 min.;
7. Cu drag de Iura, documentar, 40 min.;
8. Coloana infinitului, documentar, 40 min.;
9. Sărbători de iarnă cu dinastia Ştefăneţ, 50 min.;
10. Mai de taină ca misterul doar femeia poate fi, concert, 70 min.;
11. Rutele fatale, documentar, 27 min.
La fel, „Moldova 1” colaborează cu Teatrele “Vasile Alecsandri“, “Mihai Eminescu”, “Satiricus”, “Licurici”, “Ginta Latină”, “Luceafărul”, “Bogdan Petriceicu Haşdeu”, “A.P.Cehov”, cu administraţiile sălilor de concert – Palatul Naţional, Filarmonica Naţională, Sala cu Orgă. În rezultatul acestor parteneriate sunt pregătite şi difuzate versiunile televizuale ale spectacolelor şi concertelor.

La „Radio Moldova” pentru anul 2012 a fost programată achiziția a 158 de ore de emisie de la producătorii independenţi autohtoni, ceea ce constituie circa 3% din emisia originală. În primele şase luni ale anului, au fost puse pe post emisiuni achiziţionate de la producătorii independenţi în volum de 73 ore, ceea ce constituie  circa 2,8 la sută din volumul de emisie originală. Este vorba de câteva cicluri de programe audiovizuale preluate de la „Radio Europa Liberă”, precum Dialoguri transnistrene (15 minute, 2 ori pe săptămână) sau Punct şi de la capăt (30 minute, săptămânal). La fel, „Radio Moldova” a continuat colaborarea cu alți producătorii independenţi la realizarea următoarelor emisiuni: Umorul e cu noi (25 minute, săptămânal), Repere sociale (30 min., săptămânal), Cadran economic (35 minute, săptămânal). Totodată, în emisiunea Forţa Junimii a fost realizată în colaborare cu producătorii independenţi – rubrica Discriminarea pe înţelesul tuturor (10 minute săptămânal).

Din data de 14 mai „Radio Moldova” a început colaborarea cu Asociația de Politică Externă (APE) privind producerea și difuzarea emisiunii analitice Sinteze de Dezbateri și Politică externă (30 min., bilunar).
În contextual informaţiei solicitate, Vă aducem la cunoştinţă că în scopul valorificării grantului Fundaţiei „Soros-Moldova”, la data de 05.06.2012 în Buletinul Achiziţiilor Publice (BAP) nr.44/12 a fost publicat anunţul privind licitaţia publică nr.1185/12 din 20.06.2012 referitor la achiziţia de către IPNA Compania “Teleradio-Moldova” a produselor radiofonice şi televizate de la producătorii independenţi autohtoni. După publicarea anunţului în BAP şi pe pagina www.tender.gov.md informaţia respectivă şi documentele de licitaţie au fost plasate pe pagina web a Companiei.

Iniţial licitaţia respectivă a trezit interesul mai multor agenţi economici, grupul de lucru fiind contactat de mai multe persoane. Până la termenul limită de depunere a ofertelor, stabilit în documentele de licitaţie (20.05.2012, ora 9:30), la Companie a fost depusă doar o singură ofertă. La deschiderea plicului s-a stabilit că ofertantul (două persoane fizice) nu întrunește condiţiile legislative privind achiziţiile publice şi documentelor de licitaţie (nu sunt operatori economici şi n-au prezentat documentele obligatorii solicitate în documentele de licitaţie). Reieşind din condiţiile create, Grupul de lucru nu a putut desemna un învingător al concursului, licitaţia nr.1185/12 din 20.06.2012 fiind anulată.

În temeiul Legii nr.96-XVI din 13 aprilie 2007 privind achiziţiile publice, la data de 03.07.2012 în BAP nr.52/12 a fost publicat repetat anunţul privind licitaţia publică nr.1380/12 din 18.07.2012 referitor la achiziţionarea produselor radiofonice şi televizuale de la producătorii independenţi autohtoni de către IPNA Compania “Teleradio-Moldova”. După publicarea anunţului în BAP şi pe pagina www.tender.gov.md anunţul respectiv şi documentele de licitaţie au fost plasate pe pagina web a Companiei. Până la data de 18.07.2012, ora 10.00 a fost înregistrată doar o ofertă din partea Asociaţiei VIP a Telejurnaliştilor Independenţi din RM.

În rezultatul examinării documentelor, Grupul de lucru a decis respingerea ofertei, deoarece lipsea garanţia bancară (document obligatoriu, solicitat în documentele de licitaţie), astfel fiind imposibil de a desemna un învingător al concursului. Reieşind din cele menţionate, licitaţia nr.1380/12 din 18.07.2012 a fost anulată, urmând, în urma consultărilor cu Agenţia pentru Achiziţiile Publice, să se efectueze achiziţionarea producţiei audiovizuale din sursa unică.

Anticipând reacţia producătorilor independenţi la procedura complicată de pregătire a documentelor necesare pentru participarea la licitaţii publice de achiziţie a producţiei artistice, IPNA Compania “Teleradio-Moldova” a studiat experiența din domeniu în unele state ale UE. Astfel, legea privind achiziţiile publice din Republica Cehă (nr.137/2006) stipulează că unele categorii de contracte pentru producerea bunurilor prin intermediul licitaţiilor publice, nu se supun prevederilor generale. Printre aceste categorii se menţionează şi Contractele de achiziţionare, dezvoltare, producere şi coproducere a programelor ce urmează a fi difuzate de radiodifuzori. Asemenea excepţii se conţin în legislația cu privire la achiziţii publice din toate statele UE şi se datorează necesităţii armonizării legislaţiei naţionale cu cea europeană, în conformitate cu art.1 (a) pp.iii-ix din Directiva Consiliului Europei privind achiziţiile publice de servicii (Ghidul Regulilor Comunităţii privind achiziţiile publice de servicii, întocmit de Comisia Europeană; Directiva 92/50 EEC http:/ec. Europa. Eu/internal market/public-procurement/docs/guidelines/services en.paf): contractele de procurare a conţinutului mediatic – programelor ce urmează a fi difuzate de radiodifuzori, nu cad sub jurisdicţia actului nominalizat.

Având în vedere cele expuse, IPNA Compania “Teleradio-Moldova” a înaintat în Comisiei cultură, educaţie, cercetare, tineret, sport şi mass-media a Parlamentului Republicii Moldova o scrisoare cu un amendament la Legea nr.96-XVI din 13.04.2007 privind achiziţiile publice, după modelul European. La acest demers, deocamdată nu avem răspuns.

Proiectul Caietului de sarcini pentru anul 2013 stipulează difuzarea producţiei independente în volum de 450 ore la „Radio Moldova” (5%) şi 440 de ore (5,08%) la „Moldova 1”. Totodată, în proiectul Caietului de sarcini pentru anul 2013 este specificată solicitarea suplimentară, în mărime de 3,6 milioane lei pentru achiziţionarea de filme, drepturi de autori şi programe ale producătorilor autohtoni.

